**Toaca**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-aude glas de toacă pân’ la cer

Şi relele din lumea asta pier.

Se-nalţă glasuri din morminte…

Sfâşietoare rugi de oseminte!

Un clopot liniştea destramă

Cu al lui vaier de aramă...

Pe culmi se-nalţă cruci semeţe

Sfidând albastrul cu a lor tristeţe.

Răsună toaca pe la mănăstiri

Chemând la rugă ale noastre firi;

În ceruri oştile se-adună

Pe cel viclean ca să răpună.

Clopotniţele răscolesc văzduhul

Purtând către înalturi stihul,

Natura cu destinul se împacă

Atunci când se aude glas de toacă.

Cântec de lemn răstignit în uitare,

Între cer şi pământ tu aduci alinare!

Cu glas vestitor de alte-nceputuri

Lumea întreagă o scoţi din adâncuri.

Curge spre lume al lemnului cânt

Şi peste glasuri adormite-n pământ!

Se urcă spre slavă chemări arzătoare;

Din sunet de toacă se înalţă altare!